Sklep VIII R 23/2001
Sodna praksa Vrhovnega sodišča, 2001-10-08

prijava terjatve v stečajnem postopku - napotitveni sklep stečajnega senata - ugotovitev obstoja terjatve - stvarna pristojnost

O sporu, ki je bil začet po odločbi stečajnega senata zaradi ugotavljanja obstoja terjatve, prijavljene v stečajnem postopku in je nastal v zvezi s stečajnim postopkom, odloča po izrecni določbi 6. točke 483. člena v zvezi s 7. točko 2. odstavka 32. člena ZPP okrožno sodišče.

Za odločanje v tem sporu je stvarno pristojno Okrožno sodišče v Kranju.

Tožeča stranka je po napotitvenem sklepu stečajnega senata zoper toženo stranko pri Okrožnem sodišču v Kranju vložila tožbo zaradi ugotovitve obstoja prerekane terjatve in sicer terjatve iz naslova davka od osebnih prejemkov, posebnega davka, davka na promet proizvodov in storitev, prispevkov za zaposlovanje in prispevkov za porodniško varstvo. Okrožno sodišče je s sklepom opr. št. III Pg 18/98-11 z dne 14.3.2001 sklenilo, da ni stvarno pristojno za odločanje o tožbenem zahtevku zaradi ugotovitve obstoja terjatve v znesku 2,099.493,00 SIT s pripadki in po pravnomočnosti sklepa zadevo odstopilo v reševanje Delovnemu in socialnemu sodišču v Ljubljani. Sprejelo je stališče, da uveljavljani tožbeni zahtevek izvira iz pravice do zdravstvenega zavarovanja in zavarovanja za primer brezposelnosti. Za sojenje v sporih o pravicah iz socialne varnosti pa so po 5. členu Zakona o delovnih in socialnih sodiščih (Uradni list RS, št. 19/94, 20/98 - ZDSS) stvarno pristojna delovna in socialna sodišča.

Delovno in socialno sodišče v Ljubljani predlaga, da Vrhovno sodišče Republike Slovenije odloči o sporu o pristojnosti po 2. odstavku 25. člena Zakona o pravdnem postopku (Uradni list RS, št. 26/99 - ZPP), saj v obravnavani zadevi ne gre za socialni spor iz 2. oziroma 3. odstavka 5. člena Zakona o delovnih in socialnih sodiščih, temveč za gospodarski spor.

Za odločanje v tem sporu je stvarno pristojno Okrožno sodišče v Kranju.

Iz podatkov spisa izhaja, da je bila tožeča stranka, katere terjatev je bila v stečajnem postopku prerekana, na podlagi sklepa Okrožnega sodišča v Kranju, opr. št. St 15/97-26 z dne 29.5.1998, v skladu s 1. odstavkom 144. člena Zakona o prisilni poravnavi, stečaju in likvidaciji (Uradni list RS, št. 67/93 do 39/97 - ZPPSL) napotena, da začne postopek pred sodiščem zaradi ugotovitve obstoja prijavljene terjatve iz naslova neplačanih prispevkov za zaposlovanje in porodniško varstvo v skupnem znesku 2,099.493,10 SIT s pripadki. Ta terjatev izvira iz dokončne in izvršljive odločbe Davčne uprave Republike Slovenije, Davčnega urada Kranj, opr. št. 373-80/96-II z dne 17.7.1997, potrjene z odločbo glavnega davčnega urada št.

416-3625/97-UP/II-210/97 z dne 27.2.1998. Torej gre za postopek po ugotovitveni tožbi, ki je bila vložena po začetku stečajnega postopka. O sporu, ki je bil začet po odločitvi stečajnega sodišča zaradi ugotavljanja obstoja terjatve, prijavljene v stečajnem postopku in je nastal v zvezi s stečajnim postopkom, o katerem odloča po izrecni določbi 6. točke 483. člena v zvezi s 7. točko 2. odstavka 32. člena Zakona o pravdnem postopku (Uradni list RS, št. 26/99 - ZPP) okrožno sodišče.

Iz navedenih razlogov je Vrhovno sodišče na podlagi 2. odstavka 25. člena ZPP odločilo, da je za rešitev tega spora pristojno Okrožno sodišče v Kranju.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.